CELEX: 32021R1355
Language: lt
Date: 2021-08-12 00:00:00
Title: Komisijos įgyvendinimo reglamentas (ES) 2021/1355 2021 m. rugpjūčio 12 d. dėl daugiamečių nacionalinių pesticidų liekanų kontrolės programų, kurias turi nustatyti valstybės narės (Tekstas svarbus EEE)

2021 8 13   
               
               
                  LT
               
               
                  Europos Sąjungos oficialusis leidinys
               
               
                  L 291/120
               
            
         KOMISIJOS ĮGYVENDINIMO REGLAMENTAS (ES) 2021/1355
         2021 m. rugpjūčio 12 d.
         dėl daugiamečių nacionalinių pesticidų liekanų kontrolės programų, kurias turi nustatyti valstybės narės
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2017 m. kovo 15 d. Europos Parlamento ir Tarybos reglamentą (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas) (1), ypač į jo 19 straipsnio 3 dalies b punktą,
         kadangi:
         
                     (1)
                  
                  
                     Reglamentu (ES) 2017/625 nustatytos oficialios kontrolės ir kitos oficialios veiklos, kurią valstybių narių kompetentingos institucijos vykdo siekdamos patikrinti, ar laikomasi Sąjungos teisės aktų, inter alia, maisto saugos srityje visais gamybos, perdirbimo ir platinimo etapais, taisyklės. Jame nustatytos konkrečios medžiagų, dėl kurių naudojimo jų liekanų gali atsirasti maiste ir pašaruose, oficialios kontrolės taisyklės;
                  
               
                     (2)
                  
                  
                     Reglamentu (ES) 2017/625 išbraukiamas Europos Parlamento ir Tarybos reglamento (EB) Nr. 396/2005 (2) 30 straipsnis, tačiau jis toliau taikomas iki 2022 m. gruodžio 14 d., nebent deleguotuoju aktu būtų nustatyta ankstesnė data. 30 straipsnyje nustatyti konkretūs reikalavimai, taikomi nustatant rizika grindžiamas daugiametes nacionalines pesticidų liekanų kontrolės programas, kurių dvejopas tikslas – įvertinti poveikį vartotojams ir teisės aktų laikymąsi;
                  
               
                     (3)
                  
                  
                     Reglamento (ES) 2017/625 110 straipsnyje nustatyti būtiniausi daugiamečių nacionalinių kontrolės planų turinio reikalavimai. Tačiau juose neatsižvelgiama į konkrečias praktines priemones, kurių reikia rengiant daugiametes nacionalines pesticidų liekanų kontrolės programas;
                  
               
                     (4)
                  
                  
                     todėl tikslinga nustatyti konkrečius daugiamečių nacionalinių pesticidų liekanų kontrolės programų rengimo reikalavimus, kurie turėtų būti įtraukti į daugiamečius nacionalinius kontrolės planus. Ypač svarbu užtikrinti, kad taikant kontrolės režimą būtų atsižvelgiama į poveikio vartotojams vertinimo tikslą ir Reglamento (EB) Nr. 396/2005 laikymąsi;
                  
               
                     (5)
                  
                  
                     kadangi Reglamento (EB) Nr. 396/2005 30 straipsnis nebebus taikomas nuo 2022 m. gruodžio 15 d., šis reglamentas turėtų būti taikomas nuo tos datos;
                  
               
                     (6)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Daugiametės nacionalinės pesticidų liekanų kontrolės programos
            
               1.   Valstybės narės nustato daugiametes nacionalines pesticidų liekanų kontrolės programas, kurios yra jų atitinkamo daugiamečio nacionalinio kontrolės plano dalis. Savo daugiametes programas jos atnaujina kasmet.
            
            
               2.   Šios programos pagrįstos rizikos veiksniu ir skirtos įvertinti poveikį vartotojams ir Reglamento (EB) Nr. 396/2005 laikymąsi. Jose nurodoma bent jau ši informacija:
               
                           a)
                        
                        
                           produktai, kurių mėginiai turi būti paimti;
                        
                     
                           b)
                        
                        
                           paimamų mėginių skaičius ir vykdytina analizė;
                        
                     
                           c)
                        
                        
                           pesticidai, kurie turi būti analizuojami;
                        
                     
                           d)
                        
                        
                           šių programų rengimo kriterijai, įskaitant:
                           
                                       i)
                                    
                                    
                                       atrinktinus pesticido – produkto derinius;
                                    
                                 
                                       ii)
                                    
                                    
                                       mėginių, paimtų iš vietinių ir nevietinių produktų, atitinkamą skaičių;
                                    
                                 
                                       iii)
                                    
                                    
                                       produktų suvartojimo kiekį, išreikštą kaip nacionalinio raciono dalis;
                                    
                                 
                                       iv)
                                    
                                    
                                       Sąjungos kontrolės programą ir
                                    
                                 
                                       v)
                                    
                                    
                                       ankstesnių daugiamečių nacionalinių kontrolės programų rezultatus.
                                    
                                 
                     
            
               3.   Valstybės narės dalyvauja daugiametėje Sąjungos kontrolės programoje pagal Reglamento (EB) Nr. 396/2005 29 straipsnį.
            
         
         
            2 straipsnis
            Įsigaliojimas ir taikymas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2022 m. gruodžio 15 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. rugpjūčio 12 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 95, 2017 4 7, p. 1.
         
            (2)  2005 m. vasario 23 d. Europos Parlamento ir Tarybos reglamentas (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantis Tarybos direktyvą 91/414/EEB (OL L 70, 2005 3 16, p. 1).